शिविर लगाकर जांचेंगे बच्चों की आंखें, मुफ्त बांटे जाएंगे चश्मे
राष्ट्रीय बाल स्वास्थ्य कार्यक्रम के तहत सभी स्कूलों में लगेंगे शिविर
भास्कर संवाददाता | श्योपुर
दृष्टिदोष से पीडि़त स्कूली छात्र-छात्राओं के लिए राष्ट्रीय बाल स्वास्थ्य सुरक्षा कार्यक्रम आशा की नई ज्योति लेकर आ रहा है। इस कार्यक्रम के तहत स्वास्थ्य विभाग की ओर से ऐसे बच्चे जो दृष्टिदोष से पीडि़त हैं, उनकी जांच व उपचार के साथ साथ उन्हें निशुल्क चश्मे भी दिए जाएंगे। ताकि उनकी पढ़ाई में कमजोर नजर बाधक न बने। जिले के सभी सरकारी व प्राइवेट स्कूलों में जल्द ही स्वास्थ्य परीक्षण शिविर लगाए जाएंगे।
यूं तो स्कूलों में हर साल ही बच्चों के स्वास्थ्य परीक्षण के लिए शिविर लगाए जाते हैं। लेकिन परीक्षण के बाद बच्चों को अपने हाल पर छोड़ दिया जाता है। लेकिन अब ऐसा नहीं होगा। राष्ट्रीय बाल स्वास्थ्य सुरक्षा कार्यक्रम के तहत शत प्रतिशत बच्चों का स्वास्थ्य परीक्षण किया जाएगा। इनमें चिह्नित बच्चों को मुफ्त उपचार दिया जाएगा। कमजोर नजर वाले बच्चों को चश्मे तथा विशेष आवश्यकता वाले बच्चों को सहायक उपकरण भी मुहैया कराए जाएंगे। स्वास्थ्य विभाग और शिक्षा विभाग के अधिकारी मिलकर इस कार्यक्रम का क्रियान्वयन करेंगे। जिले में राष्ट्रीय बाल स्वास्थ्य सुरक्षा कार्यक्रम की गतिविधियों को लेकर तैयारी चल रही है। मुख्य चिकित्सा एवं स्वास्थ्य अधिकारी डा.पीके मिश्रा ने बताया कि इस संबंध में जल्द ही जिला शिक्षा अधिकारी को पत्र लिखने जा रहे हैं। शिक्षा विभाग के साथ मिलकर स्कूल स्तर पर शिविरों की तिथियां निर्धारित की जाएगी। निर्धारित तिथियों में शिविर के लिए चिकित्सा दल बनाए जाएंगे। शत प्रतिशत बच्चों के स्वास्थ्य परीक्षण के लिए स्कूल स्तर पर नोडल अधिकारी नियुक्त होंगे। इसके साथ ही जिला, ब्लॉक, संकुल व स्कूल स्तर पर अधिकारी-कर्मचारियों की जवाबदारी तय की जाएगी।
वहीं सीएमएचओ डा.पीके मिश्रा ने बताया कि राष्ट्रीय बाल स्वास्थ्य सुरक्षा कार्यक्रम के संबंध में जिला शिक्षा अधिकारी को एक पत्र जारी करने जा रहे हैं। योजना के मुताबिक जिले में संचालित सभी स्कूलों में एक - एक नोडल अधिकारी नियुक्त किए जाएंगे। बच्चों के स्वास्थ्य परीक्षण, उपचार एवं जरूरतमंद बच्चों को चश्मे वितरित करने की जिम्मेदारी नोडल अधिकारी को सौंपी जाएगी।
बाल स्वास्थ्य सुरक्षा कार्यक्रम के तहत सभी स्कूलों में होगा बच्चों का स्वास्थ्य परीक्षण।
कम उम्र के बच्चों की आंखों की जांच पर रहेगा जोर
दृष्टिदोष की समस्या छोटे बच्चों में भी हो सकती है, लेकिन शिक्षा विभाग का जोर कक्षा 9 वीं से 12 वीं तक के छात्र-छात्राओं की आंखों की जांच कराने पर रहेगा। जिला शिक्षा अधिकारी अजय कटियार ने बताया कि अभी स्वास्थ्य विभाग की ओर से शिविरों की तिथि निर्धारित नहीं की गई है। इसमें छात्र-छात्राओं स्वास्थ्य परीक्षण के लिए शिविरों की शुरुआत हाईस्कूल एवं हायर सेकंडरी स्कूल से करने का सुझाव सीएमएचओ को दिया गया है। बाद में प्राइमरी और मिडिल स्कूलों में स्वास्थ्य परीक्षण शिविर लगाए जाएंगे।
तय करेंगे शिविरों की तिथियां
राष्ट्रीय बाल स्वास्थ्य सुरक्षा कार्यक्रम के तहत जिले के सभी स्कूली छात्र-छात्राओं का स्वास्थ्य परीक्षण कर उपचार किया जाएगा। इसमें चिह्नित कमजोर दृष्टि वाले बच्चों को निशुल्क चश्मे वितरित किए जाएंगे। स्कूल स्तर पर स्वास्थ्य परीक्षण शिविरों का कार्यक्रम जल्द ही घोषित करेंगे। निर्धारित दिनांक को डाक्टरों की टीम स्कूलों में जाकर बच्चों का स्वास्थ्य परीक्षण करेंगी। डॉ.पीके मिश्रा, सीएमएचओ, श्योपुर
hin_Deva hin_Deva san_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva